b'\n_START_ARTICLE_\n\xc5\xa0tefan Dragutin\n_START_SECTION_\nMladost\n_START_PARAGRAPH_\nDragutin je bil najstarej\xc5\xa1i sin kralja \xc5\xa0tefana Uro\xc5\xa1a I. in Helene An\xc5\xbeujske. Datum in kraj njegovega rojstva nista znana. Leta 1264 je menih Domencijan zapisal, da je "\xc4\x8detrta generacija potomcev \xc5\xa0tefana Nemanje dovolj stara, da jezdi konja in nosi sulico". Domencijanov zapis se je o\xc4\x8ditno nana\xc5\xa1al na Dragutina. Zgodovinar Miodrag Purkovi\xc4\x87 iz zapisa sklepa, da je bil Dragutin takrat star okoli dvajset let, se pravi da je bil rojen okoli leta 1244. _NEWLINE_Neznan je tudi datum Dragutinove poroke s Katarino Ogrsko. Dragutinov  o\xc4\x8de in Katarinin stari o\xc4\x8de B\xc3\xa9la IV. Ogrski sta se za poroko dogovorila verjetno med mirovnimi pogajanji, ki so sledila Uro\xc5\xa1evemu pohodu v Ma\xc4\x8dvo leta 1268. Poroka bi lahko bila sklenjena tudi pred tem. _NEWLINE_Ma\xc4\x8dva je bila obmejna ogrska provinca severno od Srbije, v kateri je vladala B\xc3\xa9lova h\xc4\x87erka Ana v imenu svojega mladoletnega sina  B\xc3\xa9le Ma\xc4\x8dvanskega. Uro\xc5\xa1 I. je bil na roparskem pohodu v Ma\xc4\x8dvo ujet in prisiljen na spravo. Katarinin o\xc4\x8de, kralj \xc5\xa0tefan V. Ogrski, je imel kot o\xc4\x8detov sovladar in naslednik naslov "mladi kralj". Enak naslov je po poroki podelili tudi Dragutinu in z njim izklju\xc4\x8dno pravico do dedovanja o\xc4\x8detove krone. Dragutin kot mladi kralj je prvi\xc4\x8d omenjen v Bratislavskem mirovnem sporazumu, sklenjenem leta 1271 med kraljema \xc5\xa0tefanom V. Ogrskim in Otokarjem II. \xc4\x8ce\xc5\xa1kim. _NEWLINE_Nekaj desetletij kasneje je srbski nad\xc5\xa1kof Danilo II. zapisal, da so Dragutinovi ogrski sorodniki pri\xc4\x8dakovali, da mu bo o\xc4\x8de prepustil del svojega ozemlja in mu dovolil neodvisno vladanje. Zgodovinar Aleksandar Krsti\xc4\x87 in drugi trdijo, da je mirovni sporazum verjetno natan\xc4\x8dno dolo\xc4\x8dil delitev Srbije med Uro\xc5\xa1em I. in Dragutinom, Uro\xc5\xa1 pa po nekaj letih utrjevanja centralne oblasti ni bil pripravljen deliti kraljestva  s svojim sinom. Ko je v poznih 1260. letih Srbijo obiskala poslanik Bizantinskega cesarstva, je Dragutin z \xc5\xbeeno \xc5\xa1e vedno \xc5\xbeivel na o\xc4\x8detovem dvoru._NEWLINE_Leta 1276 se je Dragutin uprl. Ali je \xc5\xbeelel s tem prepri\xc4\x8dati o\xc4\x8deta, naj z njim deli oblast, ali se je bal, da bo razdedinjen v korist svojega mlaj\xc5\xa1ega brata Milutina, ni mogo\xc4\x8de ugotoviti. Dragutinov svak Ladislav IV. Ogrski mu je na pomo\xc4\x8d poslal svoje ogrske in kumanske \xc4\x8dete. Dragutin je jeseni 1276 v bitki pri Gacku v vzhodni Bosni odlo\xc4\x8dilno premagal svojega o\xc4\x8deta. Uro\xc5\xa1 I. je brez nadaljnjega odpora odstopil in se umaknil v samostan Sopo\xc4\x87ani, kjer je leto kasneje umrl.\n_START_SECTION_\nSrbija\n_START_PARAGRAPH_\nPo padcu Uro\xc5\xa1a I. je srbski nad\xc5\xa1kof Joanikij I. odstopil. Odstop bi lahko bil znak protesta proti Dragutinovi uzurpaciji prestola ali pa je bil k temu prisiljen zaradi pretesnih vezi z odstavljenim vladarjem. Dragutin je kmalu po prevzemu oblasti velike dele kraljestva, vklju\xc4\x8dno z Zeto, Travunijo in drugim ozemljem ob jadranski obali in Plavom, predal kot apana\xc5\xbeo svoji materi Heleni. Helenin apana\xc5\xbea je vsebovala tudi jedro nekdanje kraljevine Duklje. Po njeni smrti se je razvila v srbsko provinco. Milutin je skupaj z materjo zapustil srbski dvor in se preselil v Skadar._NEWLINE_V zadnjih letih vladanja Uro\xc5\xa1a I. so bili srbski odnosi z Dubrovni\xc5\xa1ko republiko dokaj napeti, \xc4\x8detudi jo je njegova \xc5\xbeena skrivaj podpirala. Dragutin je kmalu po prihodu na oblast dosegel spravo. Sicilski kralj Karel I. An\xc5\xbeujski je posku\xc5\xa1al Dragutina vklju\xc4\x8diti v koalicijo proti Bizantinskemu cesarstvu. Kralja sta si o tej zadevi leta 1279 izmenjala pismi._NEWLINE_Dragutin je na za\xc4\x8detku leta 1282 padel s konja in si zlomil nogo. Po\xc5\xa1kodba je bila tako resna, da je sklical zbor v De\xc5\xbeevu, na katerem je odstopil v korist brata Milutina. Okoli\xc5\xa1\xc4\x8dine njegovega odstopa niso povsem jasne. Nekaj desetletij kasneje je omenil, da je bil takrat \xc5\xbee v sporu z bratom Milutinom, vendar mu je oblast prepustil samo za\xc4\x8dasno do svoje ozdravitve. Nad\xc5\xa1kof Danilo II. je v padcu s konja videl bo\xc5\xbejo kazen za njegovo ravnanje z o\xc4\x8detom, hkrati pa omenja nedolo\xc4\x8dene "resne te\xc5\xbeave", ki so pripomogle k Dragutinovi odlo\xc4\x8ditvi.  Bizantinski zgodovinar Georgij Pahimer  trdi, da je bil Dragutinov odstop nepreklicen, hkrati pa omenja sporazum med bratoma, ki je po Milutinovi smrti zagotavljal prenos oblasti na (neimenovanega) Dragutinovega sina.\n_START_SECTION_\nSremsko kraljestvo\n_START_PARAGRAPH_\nNapisi na freskah, diplomatska pisma in kovanci dokazujejo, da je bil Dragutin po abdikaciji \xc5\xa1e vedno kralj, vodilni polo\xc5\xbeaj v kraljestvu pa je imel Milutin.  Na freski v cerkvi svetega Ahilija v Arilju nosita  Dragutin in Milutin kraljeve insignije, vendar so Dragutinove bolj skromne.  _NEWLINE_Po Dragutinovem odstopu je bila Srbija razdeljena. Dragutin je obdr\xc5\xbeal njen severni del ob ogrski meji, vklju\xc4\x8dno z nedavno odprtim rudnikom srebra na Rudniku. Obdr\xc5\xbeal je tudi ozemlje v zahodni Srbiji ob reki Lim in bil najmo\xc4\x8dnej\xc5\xa1i bratov vazal. Ogrski kralj mu je v drugi polovici leta 1284 prepustil pokrajine Ma\xc4\x8dva, Usora in Soli, ki so bile apana\xc5\xbea sorodnikov ogrskih monarhov, nazadnje Dragutinove ta\xc5\xa1\xc4\x8de Elizabete Kumanke. V njih je Dragutin vladal kot ogrski vazal. Ma\xc4\x8dva se je takrat imenovala Spodnji Srem (Sirmia ulterior), zato so sodobniki Dragutina pogosto naslavljali "kralj Srema". Svojo prestolnico je iz Debrca preselil v Beograd in postal prvi srbski kralj, ki je vladal iz tega mesta._NEWLINE_Svoje kraljestvo je upravljal neodvisno od brata Milutina. Podpiral je fran\xc4\x8di\xc5\xa1kanske misijone v Bosni in dovolil ustanovitev katoli\xc5\xa1kega sede\xc5\xbea v Beogradu.  Nekdanjo ogrsko banovino Brani\xc4\x8devo sta zasedla bolgarska ali kumanska vojskovodja Darman in Kudelin. Dragutin je leta 1284 z ogrsko pomo\xc4\x8djo napadel Brani\xc4\x8devo, vendar ju ni porazil. Darman in Kudelin sta najela kumanske in tatarske vojake, ki so za\xc4\x8deli pleniti po Dragutinovem kraljestvu. Dragutin jih je z bratovo pomo\xc4\x8djo porazil in leta 1291 ali 1292 zasedel Brani\xc4\x8devo. Njuno voja\xc5\xa1ko operacijo je podprl tudi ogrski kralj Andrej III. Dragutin je njegov \xc5\xa1ibak polo\xc5\xbeaj izkoristil za utrjevanje svoje neodvisnosti._NEWLINE_Po smrti Ladislava IV. je ogrsko krono zahtevala njegova sestra in Dragutinova svakinja Marija. Dragutin je navidezno podprl njo in njenega sina Karla Martela An\xc5\xbeujskega. Karel Martel, ki se je imel za zakonitega ogrskega kralja, je Dragutinovemu sinu Vladislavu leta 1292 podelil Slavonijo, \xc4\x8deprav je ve\xc4\x8dina ogrskega plemstva ostala zvesta Andreju III. Dragutin je posku\xc5\xa1al dose\xc4\x8di spravo z Andrejem z Vladislavovo poroko s Konstanco, vnukinjo Andrejevega strica Albertina Morosinija, leta 1293. Izkoristil je tudi razpad Ogrskega kraljestva v zadnjem desetletju 13. stoletja in postal eden od ducata oligarhov, ki so na ob\xc5\xa1irnih ozemljih vladali neodvisno od ogrskega kralja._NEWLINE_Dragutin je podprl bratove napade na bizantinsko ozemlje v Makedoniji v 1920. letih. Po Milutinovi sklenitvi miru leta 1299 se je nekaj deset nezadovoljnih srbskih plemi\xc4\x8dev, ki so imeli od vojne velike koristi,  preselilo v Dragutinovo kraljestvo.  Napetost med bratoma je hitro nara\xc5\xa1\xc4\x8dala, najverjetneje zato, ker je hotel Dragutin zagotoviti sinu nasledstvo srbske krone. Leta 1301 je spor prerasel v vojno in Milutin je okupiral Rudnik. Po dubrovni\xc5\xa1kih poro\xc4\x8dilih je bil leta 1302 sklenjen mir, Dragutinove \xc4\x8dete ali \xc4\x8dete njegovih zaveznikov pa so kljub temu \xc5\xbee leta 1303 izropale Milutinove rudnike srebra v Brskovem.  Oboro\xc5\xbeeni spori so trajali \xc5\xa1e ve\xc4\x8d kot desetletje, vendar podrobnosti o njih  niso znane. Sprti strani sta se izogibali odprtim bitkam, zato je Dragutinovo kraljestvo ostalo skoraj nedotaknjeno, \xc4\x8deprav je Milutin z dohodki iz Dragutinovih rudnikov srebra financiral tuje najemnike._NEWLINE_Na Ogrsko je leta 1300 pri\xc5\xa1el Martelov sin Karel Robert, da bi uveljavil svojo pravico do ogrskega prestola. Njegov stari o\xc4\x8de Karel II. Neapeljski je med njegove glavne podpornike uvrstil Dragutina in njegovo soprogo. Med poletjem 1301 in majem 1304 je Karel Robert ve\xc4\x8dino \xc4\x8dasa pre\xc5\xbeivel na posestih mogotca Ugrina \xc4\x8caka ob severni meji  Dragutinovega kraljestva, kar ka\xc5\xbee na prisr\xc4\x8dne odnose med Karlom Robertom in Dragutinom._NEWLINE_Leta 1307 je Dragutinova vojska iz neznanega vzroka ropala po \xc4\x8cakovih posestih. Sledil je \xc4\x8cakov protiudarec in Dragutinov poraz leta 1307. Dragutin je zatem sklenil zavezni\xc5\xa1tvo z Ladislavom Kanom, v 1300. letih vladarjem Transilvanije jn nasprotnikom Karla Roberta. Dragutinov pravoslavni sin se je poro\xc4\x8dil s Kanovo katoli\xc5\xa1ko h\xc4\x8derko, zato je pape\xc5\xa1ki legat Gentile Portino da Montefiore Kana konec leta 1309 izob\xc4\x8dil. Zgodovinar Aleksandar Krsti\xc4\x87 domneva, da je Dragutin \xc5\xbeelel dobiti ogrsko krono za svojega starej\xc5\xa1ega sina Vladislava, srbsko krono pa za svojega mlaj\xc5\xa1ega sina Uro\xc5\xa1ico. Dragutin je opusto\xc5\xa1il tudi posesti kalo\xc5\xa1ke nad\xc5\xa1kofije, s \xc4\x8dimer je prepre\xc4\x8dil novoizvoljenemu nad\xc5\xa1kofu Dimitriju obisk Rima konec leta 1312._NEWLINE_Konflikt s Karlom Robertom je Dragutina prisilil na vojskovanje na dveh frontah. Vojno z bratom je nadaljeval po vstaji srbskega plemstva proti Milutini v zgodnjih 1310. letih. Cerkveni prelati so ostali zvesti Milutinu in mu pomagali najeti tatarske, hazi\xc5\xa1ke in tur\xc5\xa1ke najemnike. Po Milutinovi odlo\xc4\x8dilni zmagi nad Dragutinom konec leta 1311 ali leta 1312 so prelati posredovali pri sklepanju miru, najverjetneje leta 1312. Dragutin je moral priznati Milutina za zakonitega srbskega kralja, v zameno pa je dobil nazaj celo svojo apana\xc5\xbeo, vklju\xc4\x8dno z rudnikom srebra na Rudniku._NEWLINE_Leta 1313 je Dragutin pomagal svojemu bratu v vojni proti mo\xc4\x8dnemu hrva\xc5\xa1kemu banu Mladenu II. \xc5\xa0ubi\xc4\x87u Bribirskemu. Po Krsti\xc4\x87u je Dragutin februarja 1314 v Sremski Mitrovici o\xc4\x8ditno sklenil mir s Karlom Robertom. Leta 1314 ali 1316 je podpisal bratovo listino, s katero je kot "nekdanji kralj" dobil samostan Banjska.\n_START_SECTION_\nSmrt\n_START_PARAGRAPH_\nDragutin se je malo pred smrtjo umaknil v samostan in privzel meni\xc5\xa1ko ime Teoktist. Po biografiji, ki jo je napisal nad\xc5\xa1kof Danilo II., je na smrtni postelji izjavil, da ga ne smejo \xc4\x8dastiti kot svetnika. Umrl je 12. marca 1316. Pokopali so ga v samostani Jurijevi stebri. Omenjajo ga kot drugega ustanovitelja tega samostana, ki ga je ustanovil njegov praded \xc5\xa0tefan Nemanja.'